ঢাকা, ২৩ জুন : ঢাকা বিশ্ববিদ্যালয়ের আন্তর্জাতিক সর্ম্পক বিভাগের সহকারী অধ্যাপক রুমানা মনজুর নির্যাতনকারীর দৃষ্টান্তমূলক শাস্তি দাবি করেছেন বিশ্ববিদ্যালয়ের রোকেয়া  হলের শিক্ষার্থীরা। তারা রুমানার সুচিকিৎসা এবং তার পরিবারের সদস্যদের নিরাপত্তা নিশ্চিতেরও দাবি জানান।    বৃহস্পতিবার সকালে হলের সামনে এক মানববন্ধনে তারা এসব দাবি জানান।    এ সময় শিক্ষার্থীরা বলেন, এ ধরনের কাজ গোটা মানব সমাজের জন্য এক বিরাট হুমকি স্বরূপ । শিক্ষকরা জাতির বিবেক। আর জাতির বিবেকের ওপর এ ধরনের চরম নির্যাতন কোনো সভ্য জাতির কাছে গ্রহণযোগ্য নয়।    তারা রুমানা মনজুরের স্বামীর কঠোর শাস্তি দাবি করে বলেন, আর যেন কোনো রুমানাকে এ ধরনের পারিবারিক নির্যাতনের শিকার হতে না হয়।    শিক্ষার্থীরা পুরুষতান্ত্রিক দৃষ্টিভঙ্গি পরিহার করে নারীর জন্য নিরাপদ কর্মক্ষেত্র নিশ্চিতসহ নারীনীতির বাস্তবায়নের দাবি জানান।    রোকেয়া হলের আবাসিক শিক্ষক জাহানারা খানসহ হলে সাধারণ শিক্ষার্থীরা এতে অংশ নেন।    বার্তা২৪ ডটনেট/এইচকে/সাফা